कोशीक कछेर मे बसल चारि गोट महत्वपूर्ण जिला यथा सहरसा, सुपौल, मधेपुरा आ पूर्णियाक चेतनासम्पन्न लोक देश - विदेश मे विभिन्न क्षेत्र मे अपन योगदान द' रहल छथि । एक दिस जखन की आजादीक ७० वर्षक बादो सरकार कोशी केँ शोक कहि अपन दायित्व बिसरी जाइत अछि त' दोसर दिस एहि क्षेत्रक मूलभूत समस्या केँ केंद्र मे राखि किछु उत्साही युवकक समूह एकजुट भ' 'कोशी शिखर सम्मेलन'क माध्यम सँ राष्ट्रीय फलक पर कोशीक सांस्कृतिक समग्रता आ एहि ठामक मूलभूत समस्या केँ चिन्हित क' राष्ट्रीय फलक पर रखबाक प्रयास क' रहल अछि। एहि आयोजनक केंद्र मे छथि एहि क्षेत्रक एकगोट दृष्टिसम्पन्न नवतुरिया 'सोमू आनंद' । हिनक कुशल संयोजन मे पछिला दू बरख सँ सहरसा जिला मे ई आयोजन सफलतापूर्वक संपन्न भेल अछि ।
 ओना त' सम्पूर्ण भारत मे मिथिला आ मैथिलीक नाम पर अनेकानेक कार्यक्रम सब होइत रहल अछि । मुदा ई कार्यक्रम एकटा पृथक प्रतिमान गढ़लक अछि । एहि आयोजनक केन्द्र मे कोशी आ ओकर विराट आंचलिक संस्कृति केँ प्रतिनिधि करए बला लगभग सब विषय-बस्तु समेटल गेल अछि । विभिन्न सत्र मे बाँटल "कोशी शिखर सम्मेलनक" पहिल संस्करण २ आ ३ जून, २०१९ केँ सम्पन्न भेल छल। एहि मे 'युवा संसद' लोकसभाक विषय छल 'महिला आरक्षण कतबा जरूरी', विधानसभाक विषय छल 'बिहार मे शराब बन्दीक समीक्षा', मैथिली साहित्य पर केंद्रित एक गोट सत्र छल 'मैथिलीक' समकाल आ युवा आ कोशी पर केंद्रित सत्र छल "कोशी समस्या आ सम्भावना" । सभ सत्र मे विषयक अधित जानकार लोकनि आमंत्रित छला जे अपन विचार सँ कार्यक्रमक महत्ता केँ उपयोगी बनओलनि । संगहि 'युवा संसदक' माध्यम सँ एहि क्षेत्रक नवतुरक चिंता आ माटिक समस्याक प्रति प्रतिबद्धता दृष्टिगोचर भेल । आयोजन मे उपजल महत्वपूर्ण तत्व सभक निचोड़ राष्ट्र शीर्ष संस्थान सब केँ पठाओल गेल ।
 पहिल वर्षक सफल आयोजनक बाद एहि आयोजनक दोसर संस्करण 'संत लक्ष्मीनाथ गोसाईं कला भवन सहरसा' मे १ आ २ फरवरी केँ सम्पन्न भेल । एहि आयोजनक आकर्षणक केंद्र मे युवा संसद, परिचर्चा आ प्रदर्शनी रहल जकर उद्देश्य छल संवादक माध्यम सँ कोशीक समस्या आ समाधानक लेल की सभ महत्वपूर्ण कारक भ' सकैत अछि आ ताहि लेल डेग कोना उठायल जाए । उद्योगविहीन कोशी परिक्षेत्र मे बाढ़िक विभीषिका, मजदूरक पलायन, बेरोजगारी, कृषिक समस्या, पर्यावरण असन्तुलन आदि समस्याक समाधान तकबाक लेल ख्यातिलब्ध विशेषज्ञ सबहक सँग परिचर्चा कएल गेल। युवा संसद सत्र मे देशक विभिन्न महाविद्यालय आ विश्वविद्यालय सँ चिंतनशील युवक-युवती लोकनि लेलनि जाहि मे महत्वपूर्ण राष्ट्रीय आ राजकीय मुद्दा सभपर विमर्श भेल ।
 सम्मेलन मे ख्यातिप्राप्त साहित्यकार, पत्रकार, जलवैज्ञानिक, पर्यावरणविद, सामाजिक कार्यकर्ता, शिक्षाविद, उद्यमी आ चिंतक लोकनि भाग लेलनि आ कोशी क्षेत्रक सब समस्याक निराकरण हेतु अपन विचार रखलनि। एहि विचार सब केँ नीति निर्धारणक लेल सरकारक संबंधित विभाग सब मे मोमरेंडम बना क' पठाओल गेल । ताहि सङ्गे कोशी क्षेत्र मे काज क' रहल विभिन्न सामाजिक कार्यकर्ता सभक सहयोग सँ 'प्रेसर ग्रूप' बना क' चिंतक लोकनिक द्वारा देल गेल सुझाव केँ अमल मे अनबाक लेल उत्साही युवक लोकनि दृढ़निश्चय भेलाह ।
 संगहि मिथिलाक गाम सँ विलुप्त भ' रहल लोक जीवनक प्रतीक वस्तु सभक प्रदर्शनी एहि आयोजनक आकर्षणक केंद्र मे रहल। एहि क्षेत्रक नवोदित युवक-युवती सभक मिथिला पेंटिंग आ लोक संघर्षक चित्रकला अद्भुत छल । साँच कही त' 'कोशी शिखर सम्मेलन' मिथिला मे चहुँदिस भ' रहल सांस्कृतिक आयोजन सँ पृथक कोशी के शिखर पर ल जेबाक लेल आहुत एक गोट यज्ञ थिक । एहि महती आयोजनक साक्षी हमहूँ रही आ एकटा गौरवबोधक सङ्ग एहि आयोजनक भूरी-भूरी प्रशंसा करैत एहि आयोजनक सार्थकताक प्रति एकनिष्ठ होइत छी । 